**Rámcová zmluva o odbere a zhodnotení odpadu**

uzatvorená podľa ustanov. § 269 ods. 2) a nasl. zák. č. 513/1991 Zb. Obchodného zákonníka

v znení neskorších predpisov (ďalej len „zmluva“)

**I.**

**ZMLUVNÉ STRANY**

**Poskytovateľ:**

Sídlo:

Zastúpený:

IČO:

DIČ:

IČ DPH:

Bankové spojenie:

IBAN:

Kontakt:

Registrový súd:

(ďalej len „poskytovateľ“)

**Objednávateľ: Podtatranská vodárenská prevádzková spoločnosť, a.s.**

Sídlo: Hraničná 662/17, 058 89 Poprad

Konajúca prostredníctvom:

Ing. Peter Martinka – predseda predstavenstva

Ing. Robert Tencer - člen predstavenstva a generálny riaditeľ

IČO: 36 500 968

DIČ: 2021918459

IČ DPH: SK2021918459

Bankové spojenie: Tatra banka, a.s. - pobočka Poprad

IBAN: SK48 1100 0000 0026 2910 7234

Kontakt: tel.: 052 / 78 73 115 (ústredňa)

Elektronické zasielanie faktúr: faktury@pvpsas.sk

Registrový súd: Obchodný register Okresného súdu Prešov, oddiel: Sa, vložka č. 10301/P

(ďalej len „objednávateľ“ alebo „PVPS, a.s.“)

**II.**

**PREDMET ZMLUVY**

2.1. Predmetom tejto zmluvy je záväzok poskytovateľa, ako osoby oprávnenej v zmysle prísl. ustanov. zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zák. č. 79/2015 Z. z.“), nakladať s odpadom, zabezpečovať po dobu platnosti tejto zmluvy pre objednávateľa a za podmienok dohodnutých v tejto zmluve:

odber kalov z ČOV PP  ......................................... (uchádzač doplní skupinu, na ktorú predkladá ponuku) ich prepravu a zhodnotenie, ktoré sú vo vyhl. MŽP SR č. 365/2015 Z.z., ktorou sa ustanovuje Katalóg odpadov v znení neskorších predpisov, vedené ako

19 08 Odpady z čistiarní odpadových vôd inak nešpecifikované / 19 08 05 – kaly z čistenia komunálnych odpadových vôd – kategória „O“ (ostatný odpad) (ďalej len „odpad“).

Za riadne poskytnuté plnenie sa objednávateľ zaväzuje zaplatiť zhotoviteľovi cenu dohodnutú v rámci podmienok verejného obstarávania, ktoré predchádzalo uzatvoreniu tejto zmluvy v spojení s ustanov. článku IV. bodu 4.1. tejto zmluvy.

2.2. Odpady budú odovzdávané po ich riadnom odvodnení bez mechanických prímesí tak, aby ich zloženie neprekračovalo hodnoty uvedené v chemickej analýze podľa bodu 3.4. zmluvy. Objednávateľ zároveň zabezpečí, aby percento obsahu sušiny kalov nekleslo pod 20 % s toleranciou nedodržania tejto hodnoty maximálne pri množstve nepresahujúcej 3 % z celkového ročného odberu kalov za predchádzajúci kalendárny rok z dotknutých ČOV zo strany poskytovateľa.

Predmet plnenia sa bude po dobu platnosti zmluvy upresňovať čo do množstva ako i termínov odoberania kalov z jednotlivých ČOV, a to s prihliadnutím na prevádzkové potreby objednávateľa a kapacitné možnosti poskytovateľa.

Poskytovateľ je oprávnený odmietnuť prevzatie odpadov, ak sa preukáže, že obsahujú mechanické nečistoty alebo prímesi nevhodné na spracovanie v technologickom zariadení poskytovateľa.

2.3. Poskytovateľ sa momentom prevzatia odpadu stáva jeho výlučným vlastníkom a plne zodpovedá za ďalšiu manipuláciu s ním. Pri poskytovaní služby podľa tejto zmluvy postupuje poskytovateľ samostatne, pričom plne zodpovedá za dodržiavanie všetkých všeobecne záväzných právnych predpisov upravujúcich výkon činností dohodnutých v tejto zmluve. Činnosť podľa tejto zmluvy poskytovateľ vykonáva plne na vlastné náklady a nebezpečenstvo.

**III.**

**DODACIE PODMIENKY**

3.1. Jednotlivé termíny odberov a špecifikácia budú stanovované po vzájomnej dohode medzi objednávateľom a poskytovateľom formou objednávky. Zmluvné strany sa zaväzujú dohodnutú špecifikáciu riadne dodržať. Špecifikácia bude obsahovať nasledovné údaje:

a) číslo tejto zmluvy

b) miesto odberu

c) druh odpadu

d) orientačné množstvo odpadu určeného na odber

e) termín odobratia odpadu.

3.2. Zmluvné strany sa vzájomne dohodli, že váženie prevzatého odpadu vykoná poskytovateľ, ktorý následne odvážené množstvo odobratého odpadu vyznačí v protokole o odovzdaní a prevzatí odpadu a ďalších služieb (ďalej len „preberací protokol“). Poskytovateľ sa zaväzuje, že mesačne vyvezie množstvo do 750 ton odpadu, príp. aj viac po vzájomnej dohode s objednávateľom.

3.3. Objednávateľ sa zaväzuje, že poskytovateľovi, na základe jeho písomnej žiadosti, predloží chemickú analýzu sledovaných látok: As, Cd, Cr, Cu, Cl, Hg, Ni, Pb, Zn, Mo, a to max. 1x/ročne.

3.4. Objednávateľ prehlasuje, že poskytne poskytovateľovi spolupôsobenie tým, že umožní vstup vozidiel a techniky poskytovateľa a jeho zmluvných prepravcov do areálu príslušnej ČOV, resp. zabezpečí prístup na miesta s dočasným uložením odpadu. Pri vstupe do areálu ČOV a pri pohybe v jej priestoroch je poskytovateľ povinný rešpektovať značenia a pokyny zamestnancov ČOV pri organizovaní pohybu osôb, vozidiel a techniky a udržiavať čistotu na pracovisku a na prístupových komunikáciách ČOV vrátane priebežného odstraňovania nečistôt vzniknutých výkonom jeho prác. Poskytovateľ sa zaväzuje v plnej miere dodržiavať všetky povinnosti vyplývajúce mu z interného predpisu objednávateľa „Pravidlá správania sa tretích strán na pracoviskách spoločnosti PVPS, a.s. vo vzťahu k bezpečnosti a ochrane zdravia pri práci, ochrane pred požiarmi a ochrane životného prostredia.“, ktoré sú uverejnené na webovom sídle objednávateľa, pričom ich porušenie je považované za porušenie tejto zmluvy.

3.5. Predmet zmluvy zo strany objednávateľa sa považuje za dodaný prevzatím odpadu zo strany poskytovateľa a potvrdením preberacieho protokolu, ktorý vyhotoví a podpíše oprávnená osoba poskytovateľa a následne potvrdí aj oprávnená osoba objednávateľa. Podpisom preberacieho protokolu poskytovateľom prechádzajú na poskytovateľa všetky povinnosti držiteľa odpadu, vrátane zodpovednosti zabezpečiť jeho zhodnocovanie v súlade s podmienkami verejného obstarávania a spôsobom zodpovedajúcim prísl. ustanov. zák. č. 79/2015 Z. z., súvisiacim predpisom upravujúcim nakladanie s odpadmi a rovnako podmienkam dohodnutými v tejto zmluve. Poskytovateľ sa zaväzuje, že v prípade porušenia povinností zabezpečiť zhodnocovanie odpadu spôsobom, ktorý ukladajú prísl. ustanov. zák. č. 79/2015 Z. z. a súvisiace právne predpisy, zodpovedá v plnom rozsahu za škodu, ktorá vznikne objednávateľovi ako pôvodcovi odpadu v prípade uloženia pokuty za iný správny delikt zo strany orgánu štátnej správy odpadového hospodárstva.

3.6. Poskytovateľ je pri výkone činností podľa tejto zmluvy povinný rešpektovať a dodržiavať všetky všeobecne záväzné právne predpisy upravujúce nakladanie s odpadmi a zabezpečiť, že tieto predpisy budú pri výkone činností podľa tejto zmluvy rešpektovať a dodržiavať aj jeho zamestnanci, pričom za prípadné porušenie tohto záväzku budú niesť plnú zodpovednosť.

3.7. Škody spôsobené výkonom činností poskytovateľa vzniknuté na ostatnom majetku objednávateľa alebo na majetku tretích osôb je poskytovateľ povinný odstrániť bezodkladne na vlastné náklady uvedením do pôvodného stavu.

**IV.**

**CENA ZA PREDMET PLNENIA, PLATOBNÉ PODMIENKY a zmluvné pokuty**

4.1. Cena za predmet zmluvy je stanovená v zmysle prísl. ustanov. zákona č. 18/1996 Z. z. o cenách v znení neskorších predpisov a výsledkov verejného obstarávania, a to za 1 tonu prevzatého odpadu

**vo výške**  **EUR/t.** bez DPH z ČOV Poprad-Matejovce

**vo výške**  **EUR/t.** bez DPH z ČOV Spišská Nová Ves

**vo výške**  **EUR/t.** bez DPH z ČOV Kežmarok

**vo výške**  **EUR/t.** bez DPH z ČOV Spišská Belá

**vo výške**  **EUR/t.** bez DPH z ČOV Stará Ľubovňa

**vo výške**  **EUR/t.** bez DPH z ČOV Krompachy

**vo výške**  **EUR/t.** bez DPH z ČOV Levoča.

Uchádzač doplní ceny za položky, na ktoré predkladá ponuku

 Takto dohodnutá cena zahŕňa všetky manipulačné, dopravné náklady a náklady súvisiace s naložením odpadov.

 DPH bude účtovaná v súlade s právnymi predpismi účinnými v čase vykonávania fakturácie.

4.2. Zmluvné strany berú na vedomie, že v prípade navýšenia ekonomicky oprávnených nákladov súvisiacich s vývozom odpadov, dôjde k úprave dohodnutej ceny formou dodatku k tejto zmluve v súlade s ustanov. čl. X. bodu 10.1. zmluvy.

4.3. Poskytovateľ vystaví faktúru na základe vopred odsúhlaseného preberacieho protokolu o odbere odpadu povereným zamestnancom objednávateľa, a to najneskôr do 15 dní nasledujúceho mesiaca po mesiaci, v ktorom bol požadovaný výkon realizovaný.

 Za objednávateľa bude odsúhlasovať množstvo odvezeného odpadu:

ČOV Poprad-Matejovce: Ing. Milan Zacher alebo ním poverený zástupca

ČOV Spišská Nová Ves: Ing. Ľubomír Jurek alebo ním poverený zástupca

ČOV Kežmarok: p. Robert Rufus alebo ním poverený zástupca

ČOV Spišská Belá: p. Robert Rufus alebo ním poverený zástupca

ČOV Stará Ľubovňa: p. Pavel Zázvorka alebo ním poverený zástupca

ČOV Krompachy: p. Ladislav Forgáč alebo ním poverený zástupca

ČOV Levoča: p. Milan Vaľuš alebo ním poverený zástupca

4.4. Faktúra bude obsahovať:

a) označenie objednávateľa a poskytovateľa, sídlo, IČO, DIČ,

b) číslo zmluvy,

c) číslo faktúry,

d) deň odoslania, deň splatnosti a deň zdaniteľného plnenia,

e) označenie peňažného ústavu a IBAN, na ktorý sa má platiť,

f) fakturovanú čiastku bez DPH, DPH a celkovú fakturovanú čiastku,

g) pečiatka a podpis poskytovateľa.

Ak bude faktúra obsahovať nesprávne alebo neúplné údaje, je objednávateľ oprávnený faktúru v lehote jej splatnosti vrátiť poskytovateľovi s uvedením zistených nedostatkov. Poskytovateľ je povinný faktúru podľa charakteru nedostatku opraviť alebo vystaviť novú. Vrátením faktúry s nesprávnymi alebo neúplnými údajmi poskytovateľovi lehota splatnosti neplynie. Nová lehota splatnosti faktúry začína plynúť až dňom doručenia opravenej faktúry.

4.5. Faktúry budú vystavené a doručené doporučene na adresu sídla objednávateľa uvedeného v záhlaví zmluvy alebo elektronicky na e-mailovú adresu uvedenú rovnako v záhlaví tejto zmluvy. Lehota splatnosti faktúry je 30 dní odo dňa jej vystavenia. V pochybnostiach sa má za to, že faktúra bola objednávateľovi doručená 2. deň po jej odoslaní poskytovateľom.

4.6. Poskytovateľ vyhlasuje, že bankový účet uvedený v záhlaví zmluvy, oznámil v súlade s ustanov. § 6 zák. č. 222/2004 Z. z. o DPH v znení neskorších predpisov Finančnému riaditeľstvu SR ako bankový účet, ktorý používa na podnikanie. Zároveň berie na vedomie zákonnú aj zmluvnú povinnosť oznámiť akúkoľvek zmenu, doplnenie alebo zrušenie týkajúce sa oznámeného bankového účtu Finančnému riaditeľstvu SR a písomne aj zmluvnému partnerovi, a to bezodkladne odo dňa, keď táto skutočnosť nastala.

4.7. Poskytovateľ je povinný na faktúrach uvádzať rovnaké číslo bankového účtu ako je uvedené v tejto zmluve, resp. to, ktoré písomne nahlásil objednávateľovi po uzatvorení zmluvy.

4.8. V prípade porušenia povinností uvedených v bode 4.6 a 4.7 nebude faktúra, na ktorej bude uvedené iné číslo bankového účtu ako číslo účtu zverejnené Finančným riaditeľstvom SR, resp. iné číslo bankového účtu bude uvedené v samotnej zmluve, alebo bude iný nesúlad, objednávateľom uhradená, pričom poskytovateľ bude vyzvaný na opravu čísla bankového účtu na faktúre a na doručenie písomného oznámenia v zmysle bodu 4.6 tohto článku zmluvy. Uvedené oprávnenie objednávateľa nie je považované za porušenie platobnej disciplíny, ani omeškanie zo strany objednávateľa a nezakladá nárok poskytovateľa na akékoľvek sankcie alebo úroky z omeškania.

4.9. Ak poskytovateľ nedodrží dohodnutý termín zrealizovania služby, môže mu objednávateľ účtovať zmluvnú pokutu vo výške 0,01 % za každý deň omeškania z výšky ceny dohodnutého objemu služby uvedenej v písomnej objednávke.

4.10. Ak objednávateľ nezaplatí finančnú čiastku za odobratý odpad vyfakturovaný na základe obojstranne odsúhlaseného preberacieho protokolu v termíne podľa ustanov. čl. IV. bodu 4.5., zaplatí poskytovateľovi úrok z omeškania vo výške 0,01 % z fakturovanej sumy za každý deň omeškania povinnosti plnenia.

**V.**

**ODSTÚPENIE OD ZMLUVY**

5.1. Odstúpenie od zmluvy (ustanov. § 346 – 351 zák. č. 513/1991 Zb. Obchodný zákonník v znení neskorších predpisov) musí byť oznámené druhej zmluvnej strane písomne. Od zmluvy možno odstúpiť iba v prípadoch, ktoré ustanovuje zmluva alebo Obchodný zákonník.

5.2. Objednávateľ môže písomne odstúpiť od zmluvy, ak:

a) bol na majetok poskytovateľa vyhlásený konkurz,

b) bolo proti poskytovateľovi začaté konkurzné alebo vyrovnávacie konanie,

c) bol proti poskytovateľovi pre nedostatok majetku zamietnutý návrh na vyhlásenie konkurzu,

d) poskytovateľ je v likvidácii,

e) poskytovateľ porušil podmienky Protikorupčnej klauzuly.

5.3. Poskytovateľ môže písomne od zmluvy odstúpiť, ak :

 a) bol na majetok objednávateľa vyhlásený konkurz,

b) bolo proti objednávateľovi začaté konkurzné alebo vyrovnávacie konanie,

c) bol proti objednávateľovi pre nedostatok majetku zamietnutý návrh na vyhlásenie konkurzu,

d) objednávateľ je v likvidácii,

e) objednávateľ je v omeškaní so zaplatením faktúry o viac ako 60 dní.

**VI.**

**DOBA PLATNOSTI ZMLUVY**

6.1. Zmluva sa uzatvára **na dobu určitú** **- 36 mesiacov** od uzatvorenia zmluvy.

**VII.**

**ZODPOVEDNOSŤ ZA ŠKODU**

7.1. Poskytovateľ zodpovedá za škodu spôsobenú počas poskytovania služby na nehnuteľnom a hnuteľnom majetku objednávateľa a iných subjektov.

**VIII.**

**PROTIKORUPČNÁ KLAUZULA, GDPR klauzula a udržateľný rozvoj**

* 1. Poskytovateľ sa zaväzuje v plnom rozsahu dodržiavať všetky povinnosti, ktoré mu vyplývajú z interného predpisu objednávateľa z „Protikorupčnej klauzuly“, ktorá je uverejnená na jeho webovom sídle, a ktorej porušenie zo strany poskytovateľa je považované za podstatné porušenie zmluvných povinností s možnosťou okamžitého odstúpenia od zmluvy za podmienok bližšie definovaných v klauzule.
	2. Poskytovateľ sa zaväzuje, že informuje svojich zamestnancov, štatutárnych zástupcov, splnomocnených zástupcov a iné fyzické osoby, ktoré vystupujú v jeho mene vo vzťahu ku PVPS, a.s. alebo ktoré sa podieľajú na plnení tejto Zmluvy (ďalej len „Dotknuté osoby“) o spracúvaní ich osobných údajov objednávateľom ako prevádzkovateľom osobných údajov za účelom plnenia tejto Zmluvy, a to v rozsahu podľa čl. 13 a 14 Nariadenia Európskeho parlamentu a rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa ruší smernica 95/46/ES a to najneskôr v čase, keď osobné údaje Dotknutých osôb budú poskytnuté PVPS, a.s. V rámci splnenia informačnej povinnosti sa zaväzuje oboznámiť Dotknuté osoby s dokumentom „*Informačná povinnosť prevádzkovateľa o spracúvaní osobných údajov oprávnených zástupcov, kontaktných osôb a osôb podieľajúcich sa na plnení dodávateľských zmlúv na strane dodávateľov prevádzkovateľa“*zverejneným na [www.pvpsas.sk/ochrana-osobnych-udajov/](http://www.pvpsas.sk/ochrana-osobnych-udajov/).
	3. Poskytovateľ podpisom tejto zmluvy prehlasuje, že sa oboznámil s Ustanovením o udržateľnom rozvoji a so Všeobecnými zásadami riadenia vzťahov s dodávateľmi, a že ich bude dodržiavať. Aktuálne znenie Ustanovenia a Všeobecných zásad je sprístupnené na webovom sídle objednávateľa <https://pvpsas.sk/spolocenska-zodpovednost/>
	4. Poskytovateľ podpisom zmluvy prehlasuje, že sa oboznámil s možnosťou podať anonymné alebo neanonymné oznámenie týkajúce sa závažných etických pochybení alebo porušenia právnych predpisov, a to prostredníctvom nástroja WHISPLI, ktorý je dostupný na <https://veolia.whispli.com/ethique>

|  |
| --- |
|  |

**IX.**

**VYŠŠIA MOC**

9.1. Pre účely tejto zmluvy sa za vyššiu moc považujú prípady, ktoré nie sú závislé na rozhodnutí, ani ich nemôžu ovplyvniť zmluvné strany, napr. vojna, mobilizácia, živelné pohromy.

9.2. Ak sa plnenie tejto zmluvy stane objektívne nemožným v nadväznosti na prípady vyššej moci v lehote 6 mesiacov od vyskytnutia sa prípadu vyššej moci, strana ktorá sa bude chcieť odvolať na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od zmluvy. Účinky odstúpenia od zmluvy v zmysle tohto článku nastanú dňom jeho doručenia druhej zmluvnej strane.

**X.**

**ZÁVEREČNÉ USTANOVENIA**

10.1. Zmeny alebo doplnky tejto zmluvy je možné vykonať len na základe dohody zmluvných strán písomnými dodatkami k zmluve.

10.2. Na právne vzťahy osobitne neupravené touto zmluvou sa primerane vzťahujú ustanovenia zák. č. 513/1991 Zb. Obchodného zákonníka v znení neskorších predpisov a predpisov upravujúcich nakladanie s odpadmi.

* 1. Zmluva je vyhotovená v 2 vyhotoveniach, z ktorých každé vyhotovenie má platnosť originálu s určením 1 vyhotovenia pre objednávateľa a 1 vyhotovenia pre poskytovateľa.
	2. Zmluvné strany vyhlasujú, že zmluvu uzavreli slobodne, zmluva nebola uzavretá v tiesni, za nápadne nevýhodných podmienok, zmluvu si prečítali, jej obsahu rozumejú a na znak súhlasu s celým jej obsahom zmluvu podpisujú.

v Poprade, dňa v , dňa

**Za objednávateľa: Za poskytovateľa:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ing. Peter Martinka

 predseda predstavenstva PVPS, a.s.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ing. Robert Tencer

člen predstavenstva a generálny riaditeľ

 PVPS, a.s.